**ระเบียบสมาคมบริษัทหลักทรัพย์ไทย**

**ว่าด้วย บทระวางโทษสมาชิก**

**--------------------------------------**

เพื่อเป็นการป้องปรามมิให้สมาชิกดำเนินงานที่ฝ่าฝืนหรือไม่เป็นไปตามข้อกำหนดสมาคม หรือมีส่วนเกี่ยวข้องกับการดำเนินงานที่ฝ่าฝืนข้อกำหนดสมาคม

อาศัยอำนาจตามความในข้อ 22 ข้อ 27 และข้อ 28 แห่งข้อบังคับสมาคมบริษัทหลักทรัพย์ไทย สมาคมบริษัทหลักทรัพย์ไทยโดยความเห็นชอบของคณะกรรมการจึงกำหนดระเบียบว่าด้วย บทระวางโทษสมาชิก ดังนี้

ข้อ 1 ในระเบียบนี้

“สมาคม” หมายความว่า สมาคมบริษัทหลักทรัพย์ไทย

“สมาชิก” หมายความว่า สมาชิกสมาคมบริษัทหลักทรัพย์ไทย

“คณะกรรมการ” หมายความว่า คณะกรรมการสมาคมบริษัทหลักทรัพย์ไทย

“ข้อกำหนดสมาคม” หมายความว่า ข้อบังคับ ระเบียบ ประกาศ คำสั่ง วิธีปฏิบัติ หนังสือเวียน จรรยาบรรณ มาตรฐาน แนวทางปฏิบัติงาน ที่สมาคมกำหนดขึ้น และมติที่ประชุมสมาชิกที่แจ้งให้สมาชิกรับทราบ

ข้อ 2 ในการพิจารณาลงโทษสมาชิกที่ฝ่าฝืนไม่ปฏิบัติตามข้อกำหนดสมาคม คณะกรรมการหรือสมาคมโดยมติ
ที่ประชุมใหญ่ของสมาคม จะพิจารณาลงโทษโดยพิจารณาจากพฤติกรรม สภาพความผิด ตลอดจนผลกระทบและความเสียหายที่เกิดขึ้น

ข้อ 3 ในกรณีที่สมาชิกรายใดได้ดำเนินงานที่เกี่ยวเนื่องกับธุรกิจหลักทรัพย์โดยฝ่าฝืนหรือไม่เป็นไปตามข้อกำหนดสมาคม หรือสมาชิกรายใดร่วมมือหรือช่วยเหลือหรือสนับสนุนให้สมาชิกอื่นดำเนินงานโดยฝ่าฝืนหรือไม่เป็นไปตามข้อกำหนดสมาคมหรือมีส่วนเกี่ยวข้องกับการดำเนินงานที่ฝ่าฝืนหรือไม่เป็นไปตามข้อกำหนดของสมาคม สมาชิกรายนั้นต้องได้รับโทษอย่างหนึ่งอย่างใดหรือหลายอย่างประกอบกัน ดังนี้

1. ภาคทัณฑ์
2. ปรับเป็นเงิน
3. ตัดสิทธิในการใช้สิทธิใด ๆ ในฐานะสมาชิกของสมาคม
4. ให้พ้นจากสมาชิกภาพ

การลงโทษตาม (1) (2) และ (3) ให้เป็นไปตามมติของคณะกรรมการ โดยต้องมีความเห็นของคณะอนุกรรมการวินัย พร้อมทั้งความเห็นว่าสมควรสั่งลงโทษ และกำหนดโทษที่จะลงตามลำดับความร้ายแรงตามที่กำหนดไว้ในระเบียบนี้ด้วย และสำหรับการลงโทษตาม (4) ที่ประชุมใหญ่ของสมาคมจะมีมติเห็นชอบให้สมาชิกรายใด พ้นจากสมาชิกภาพได้เมื่อมีความเห็นของคณะอนุกรรมการวินัยว่าสมควรสั่งลงโทษ และเสนอให้สมาคมสั่งให้สมาชิกรายใดพ้นจากสมาชิกภาพด้วย

 ข้อ 4 การพิจารณาลงโทษด้วยวิธีปรับเป็นเงินตามข้อ 3(2) ให้คณะกรรมการพิจารณาโทษตามแนวทางที่กำหนดแนบท้ายระเบียบนี้

ให้ระเบียบนี้มีผลใช้บังคับตั้งแต่วันถัดจากวันประกาศเป็นต้นไป

 ประกาศ ณ วันที่ 16 มกราคม 2558

 (นางภัทธีรา ดิลกรุ่งธีระภพ)

 นายกสมาคม

**แนวทางการพิจารณาลงโทษด้วยวิธีปรับเป็นเงิน**

|  |  |  |
| --- | --- | --- |
| **ข้อกำหนดสมาคม** | **ลักษณะการกระทำ** | **ระวางโทษปรับ** |
| 1.เรื่องที่เกี่ยวกับการจ่ายผลตอบแทนให้กับผู้แนะนำการลงทุน หัวหน้าทีมการตลาด และผู้จัดการ | 1.1 จ่ายผลตอบแทนหรือดำเนินการอื่นใดไม่เป็นไปตามข้อกำหนดสมาคม โดยไม่ทำให้สมาชิกหรือบุคคลอื่นได้รับความเสียหาย | ไม่เกิน 1 เท่า ของจำนวนเงินหรือมูลค่าประมาณการที่จ่ายเกินกว่าข้อกำหนดสมาคม แต่ไม่น้อยกว่าหนึ่งแสนบาท |
|  | 1.2 จ่ายผลตอบแทนหรือดำเนินการอื่นใดไม่เป็นไปตามข้อกำหนดสมาคม และทำให้สมาชิกหรือบุคคลอื่นได้รับความเสียหาย | ไม่เกิน 1.5 เท่า ของจำนวนเงินหรือมูลค่าประมาณการที่จ่ายเกินกว่าข้อกำหนดสมาคม แต่ไม่น้อยกว่าสองแสนบาท |
|  | 1.3 จ่ายผลตอบแทนหรือดำเนินการอื่นใดไม่เป็นไปตามข้อกำหนดสมาคม โดยเจตนาประสงค์ต่อผลหรือย่อมเล็งเห็นผล ให้สมาชิกหรือบุคคลอื่นได้รับความเสียหาย | ไม่เกิน 2 เท่า ของจำนวนเงินหรือมูลค่าประมาณการที่จ่ายเกินกว่าข้อกำหนดสมาคม แต่ไม่น้อยกว่าห้าแสนบาท |